b'\n_START_ARTICLE_\nBo Bedre\n_START_PARAGRAPH_\nBo Bedre (ogs\xc3\xa5 kendt som BO BEDRE) er et m\xc3\xa5nedligt livsstilsmagasin om indretning, design og shopping til boligen, som med et oplag p\xc3\xa5 88.000 eksemplarer  og 654.000 l\xc3\xa6sere hver m\xc3\xa5ned  er Danmarks mest l\xc3\xa6ste m\xc3\xa5nedsblad. Magasinet udgives i dag af forlaget Benjamin Media A/S, som ejes af den svenske Bonnier koncern, og udkommer ogs\xc3\xa5 i Norge.\n_START_SECTION_\nHistorie\n_START_PARAGRAPH_\nMagasinet lanceredes af bladkongen Palle Fogtdal i marts 1961 som et af de f\xc3\xb8rste danske specialmagasiner for en bred ikke-faglig l\xc3\xa6sergruppe. Det skete 2 \xc3\xa5r efter han dannede sit forlag i 1959. Magasinet blev navngivet af hans kone Inger-Marie Fogtdal og forsiden p\xc3\xa5 det f\xc3\xb8rste nummer viste arkitekten Knud Peter Harboes eget hus. F\xc3\xb8rste nummer blev trykt i 60.000 eksemplarer \xc3\xa0 2,50 kroner stykket, som blev udsolgt p\xc3\xa5 f\xc3\xa5 dage._NEWLINE_Bonnier Publications A/S overtog i 1983 fra Fogtdal A/S udgivelsen af boligmagasinet._NEWLINE_I forbindelse med bladets 40 \xc3\xa5rs jubil\xc3\xa6um i 2001 afholdte Dansk Design Center (DDC) en udstilling om magasinet og dets betydning for dansk boligkultur og design. Bladets f\xc3\xb8rste chefredakt\xc3\xb8r Anker Tiedemann (1961-1978) stod for udstillingens \xc3\xa5bningstale . Samme \xc3\xa5r udkom skriftet Glemmer du s\xc3\xa5 husker vi, BO BEDRE 40 AAR, som blev sponsoreret af en r\xc3\xa6kke m\xc3\xa6rkevareproducenter._NEWLINE_Nuv\xc3\xa6rende chefredakt\xc3\xb8r Erik Rimmer tr\xc3\xa5dte til i september 2000._NEWLINE_I 2003 lanceredes Bo Bedre i Norge og samme \xc3\xa5r kom det p\xc3\xa5 nettet under adressen bobedre.dk. _NEWLINE_I forbindelse med bladets 50 \xc3\xa5rs jubil\xc3\xa6um i 2011 udgav tidligere chefredakt\xc3\xb8r Anker Tiedemann en e-bog om de f\xc3\xb8rst 17 \xc3\xa5r. _NEWLINE_Der er fem konkurrenter i dag modsat ved bladets begyndelse, hvor der ingen konkurrenter var.'